Генерал-лейтенант Батыр Мухьэмэд и цIэр фIащ
Псыхъурей къуажэм дэт школым абы щеджа генерал-лейтенант Батыр Мухьэмэд и цIэр фIащащ. Ар школыр зэрыгушхуэ къудейкъым, атIэ щIэблэм я дежкIи щапхъэщ.
Батыр Мухьэмэд 1948 гъэм Псыхъурей къыщалъхуащ. Абы Орджоникидзе къыщиухащ дзэ командэ училищэр. 1981 гъэм — Фрунзе Михаил и цIэр зезыхьэ дзэ академиер, иужькIэ — СССР-м и ВС-м и Генштабым и дзэ академием щеджащ.
Илъэс 30-м щIигъукIэ абы къулыкъу щищIащ хьэуа десантыдзэм. Взводым, ротэм, батальоным, полкым, штурм бригадэм я командиру, уэгу-десантыдзэм и командирым, армэм и штабым и унафэщIым я къуэдзэу, армэ корпусым и штабым и унафэщIу, Урысейм и Ищхъэрэ-КъуэкIыпIэ лъэныкъуэм щIымрэ псы Iуфэмрэ щыIэ дзэхэм я Iэтащхьэу, Генеральнэ штабым и академием и кафедрэм и унафэщIу щытащ. ПарашюткIэ 800-рэ уэгум къелъащ. Генерал-лейтенант Батыр Мухьэ- мэд къыхуагъэфэщащ «За службу Родине в Вооруженных Силах» орденым и 1, 2, 3 нагъыщэхэр, «За заслуги перед Отечеством» орденыр, медаль 27-рэ.
Батыр Мухьэмэд къулыкъу щищIащ Прибалтикэм, КъуэкIыпIэ Жыжьэм, Закавказьем, Урысейм и къалэшхуэхэм. Ауэ сыт щыгъуи гурэ-псэкIэ пыщIауэ щы-тащ и Хэку цIыкIум. Къалэшхуэхэм лэжьапIэфIхэр къыщыхуагъэлъагъуэ пэтми, къулыкъур къигъэна нэужь, абы Налшык къигъэзэжащ. Ар зы зэманкIэ щытащ КъБР-м и Iэтащхьэм и Администрацэм и УнафэщIым и дэIэпыкъуэгъуу.
А псом щытепсэлъыхьащ школым генерал-лейте-нантым и цIэр зэрыфIа-щым теухуауэ щекIуэкIа зэIущIэм. Абы хэтащ еджакIуэхэмрэ егъэджакIуэхэмрэ, Батырым и благъэ-Iыхьлыхэмрэ и ныбжьэгъухэмрэ, зыцIыхуу щытахэр, къэрал къулыкъущIэхэм ящыщхэр.
— Ди лъахэгъу лъапIэм и цIэр зэрихьэныр школым и дежкIэ пщIэшхуэщ, — жиIащ школым и унафэщI КIуэ-кIуэ Хъусен, — Батыр Мухьэмэд и фэеплъым зыхыдегъащIэ, тхыдэ къулей дызэриIэр.
Район администрацэм и унафэщIым и япэ къуэдзэ Къэнэмэт Рустам жиIащ генерал-лейтенантым и цIэр школым зэрыфIа- щам мыхьэнэшхуэ иIэу къызэрилъытэр, абы фIыщIэ яхуищIащ Iуэхур зи жэрдэмхэмрэ ар зэфIэзыгъэкIахэмрэ.
Батыр Мухьэмэд и IуэхущIафэу, и цIыху щIыкIэу щытам гуапэу тепсэлъыхьащ ЕгъэджэныгъэмкIэ районым и управленэм и унафэщI Абрэдж Тамарэ, Бахъсэн къалэ, Бахъсэн, Дзэлыкъуэ щIыналъэхэм я дзэ комиссар Сосналы Мухьэмэд, ветеранхэм я район советым и унафэщI Абазэ Анатолэ, Батыр Мухьэмэд и шыпхъу Фусэрэ и щхьэгъусэ Мариерэ, и Iыхьлыхэу Абыкъу Мухьэмэд, Пэунэж Тамарэ, Батыр Михаил сымэ.
ЕджакIуэхэм ягъэлъэгъуащ литературэ-макъамэ теплъэгъуэхэр.
Генералым и цIэр зытет фэеплъ пхъэбгъур къызэIуахащ Къэнэмэт Рустамрэ Батыр Сергейрэ.
Ныр Iэуес.
